১৯৬৬ সালে ঐতিহাসিক ৬ দফা দাবি উত্থাপনের মধ্য দিয়ে বাঙালির স্বাধীনতার স্বপ্নকে এগিয়ে  নেন তিনি। তার নেতৃত্বে ১৯৭০-এর নির্বাচনে নিরঙ্কুশ বিজয় লাভ করেও দেশ পরিচালনার দায়িত্ব পায়নি আওয়ামী লীগ। অধিকার আদায়ে আবারও আন্দোলন শুরু করে বাঙালি। এরই ধারাবাহিকতায় আওয়ামী লীগের নেতৃত্বে ১৯৭১ সালে ৯ মাসের যুদ্ধে পৃথিবীর বুকে মাথা উঁচু করে দাঁড়ায় স্বাধীন বাংলাদেশ।  যুদ্ধবিধ্বস্ত দেশ গড়ার সময় ১৯৭৫ সালে বঙ্গবন্ধু নৃশংসভাবে নিহত হওয়ার পর তখনকার দখলদার শাসকরা বারবার আওয়ামী লীগকে নিশ্চিহ্ন করার চেষ্টা করে। তবে স্বাধীনতা এনে দেওয়া এই দলকে সবসময় বুক দিয়ে আগলে রেখেছে দেশের জনগণ।